El vezu de sentir falar  a la xente que sal pola televisión en castellano, caggtellano o con esi acentu andaluz que tanta gracia fai y ocupa tantes hores d'emisión nos estremaos programes, va garrandose de forma sele, secuencial y ensin enterase, de manera que, polo menos a mi, enxamás me chocó el fechu de que la xente, enfrente de la que yo pasaba tantes hores falaba diferente a mi, mi güela o la paisana que me vendía les gominoles. Pero hubo un día que nun programa taben entrevistando a un grupu d'un estilu poco conocíu de  música llamáu "agropop" y que venien d'un pueblu de Llaviana nomáu Tolivia. Nun se de que taben falando, pero al retrucar una entruga, unu d'ellos dixo "Ye que, más gorda nun va'l prau". Eses lletres y la entonación cola que les oyí foi una cosa a la que-y presté la suficiente atención como pa que me siga alcordando 15 años dempués (más o menos). Paeciome daqué familiar, cercano, una sensación estraña y sobre too, dime cuenta de que nun había sentío esa "sensación" enantes mientres veía la tele o escuchaba la  radio, aunque nun entendía por qué. Ye cierto que los años nun ayuden muncho a entendelo.